ΓΡΑΠΤΗ ΕΡΩΤΗΣΗ E-3341/98

υποβολή: Robin Teverson (ELDR) προς την Επιτροπή

(16 Νοεμβρίου 1998)

Θέμα: Ανακοίνωση της Επιτροπής για την προώθηση του επιχειρηματικού πνεύματος

Η ανακοίνωση αυτή (COM(98)222 τελικό) περιέχει πολλές αξιοπρόσεκτες προτάσεις για την προώθηση του επιχειρηματικού πνεύματος στην Ευρωπαϊκή Ένωση, αλλά ένας μεγάλος αριθμός νέων επιχειρήσεων θα πρέπει να αντιμετωπίσει ένα πρόβλημα περί του οποίου δεν γίνεται λόγος στις δράσεις προτεραιότητας: τις απομιμήσεις. Προτίθεται η Επιτροπή να συμπεριλάβει την ατυχή αυτή πτυχή της επιχειρηματικής δραστηριότητας σε κάποια στρατηγική για την προώθηση του επιχειρηματικού πνεύματος, ώστε να βοηθηθούν οι επιχειρήσεις στην αντιμετώπιση αυτού του προβλήματος; Θα χορηγηθεί κάποια βοήθεια, υπό μορφή χρηματοδότησης ή παροχής συμβουλών, ώστε να μπορέσουν οι μικρότερες επιχειρήσεις, που δεν διαθέτουν τα ίδια χρηματοοικονομικά μέσα με τις μεγάλες, να αντιμετωβπίσουν το πρόβλημα των απομιμήσεων;

Απάντηση του κ. Παπουτσή εξ ονόματος της Επιτροπής

(5 Ιανουαρίου 1999)

Παρόλο που το θέμα των απομιμήσεων δεν αναφέρεται ρητά στην ανακοίνωση "Προώθηση του επιχειρηματικού πνεύματος στην Ευρώπη: δράσεις προτεραιότητας για το μέλλον", η Επιτροπή αντιλαμβάνεται τον αρνητικό αντίκτυπο των απομιμήσεων στο επιχειρηματικό πνεύμα, την καινοτομία και την ανταγωνιστικότητα. Γι' αυτό το λόγο, η Επιτροπή εξέδωσε πρόσφατα μια Πράσινη Βίβλο για την καταπολέμηση της απομίμησης και της πειρατείας στην ενιαία αγορά(1). Η εν λόγω ενέργεια θα σημάνει την έναρξη ενός μεγάλου κύκλου διαβουλεύσεων μεταξύ όλων των ενδιαφερόμενων μερών, συμπεριλαμβανομένων των επιχειρήσεων, των κρατών μελών και των κοινοτικών οργάνων.

Οι εν λόγω διαβουλεύσεις στοχεύουν στον καθορισμό του οικονομικού αντικτύπου της απομίμησης και της πειρατείας στην ενιαία αγορά, στην αξιολόγηση της αποτελεσματικότητας της σχετικής νομοθεσίας και στην πρόταση ορισμένων πρωτοβουλιών για τη βελτίωση της κατάστασης. Οι εν λόγω πρωτοβουλίες θα μπορούσαν να προβλέπουν την υποστήριξη της παρακολούθησης του ιδιωτικού τομέα, τη νομική προστασία των μηχανισμών ασφαλείας και επικύρωσης, την αξιολόγηση των κυρώσεων καθώς και άλλα μέσα επιβολής δικαιωμάτων πνευματικής ιδιοκτησίας και εξασφάλισης κατάλληλων ρυθμίσεων διοικητικής συνεργασίας μεταξύ των αρμόδιων εθνικών αρχών.

Καθώς η απομίμηση και η πειρατεία επηρεάζουν ποικίλους τομείς (όπως πληροφορική, παιχνίδια, κλωστουφαντουργία, αρώματα, δίσκους CD, φαρμακοβιομηχανία και ωρολογοποιία), μια οριζόντια πρωτοβουλία θα μπορούσε να αποδειχθεί χρήσιμη προσέγγιση για τη συνολική αντιμετώπιση του προβλήματος. Όσον αφορά την ενιαία αγορά, η εν λόγω πρωτοβουλία θα συμπλήρωνε, επίσης, τον υπάρχοντα μηχανισμό ελέγχου των προιόντων απομίμησης και πειρατείας στα εξωτερικά σύνορα της Κοινότητας και, ως εκ τούτου, θα ενίσχυε τη συνοχή της κοινοτικής δράσης.

Χωρίς να προδικάζουμε την έκβαση της διαδικασίας διαβούλευσης, οι ενέργειες που πρόκειται να αναλάβει η Επιτροπή μπορεί να είναι νομοθετικής φύσης ή να συνίστανται σε οικονομική ενίσχυση δραστηριοτήτων κατά της απομίμησης, σε οργανωτικά ή διοικητικά μέτρα ή σε μέτρα διευκόλυνσης. Αυτό θα περιελάμβανε, επίσης, την παροχή βοήθειας, είτε σε μορφή συμβουλών είτε χρηματοδοτικής ενίσχυσης, υπό ορισμένες συνθήκες, σε μικρές επιχειρήσεις.

(1) COM(98)569 τελικό.